title: A Bizottság (EU) 2020/882 végrehajtási rendelete (2020. június 25.) a Kínai Népköztársaságból származó asztali és konyhai kerámiaáruk behozatalára az (EU) 2019/1198 végrehajtási rendelettel kivetett végleges dömpingellenes intézkedések tekintetében új exportáló gyártóként való figyelembevétel iránti kérelem elfogadásáról

text:
                  26.6.2020

                  HU

                  Az Európai Unió Hivatalos Lapja

                  L 203/68

         A BIZOTTSÁG (EU) 2020/882 VÉGREHAJTÁSI RENDELETE
         (2020. június 25.)
         a Kínai Népköztársaságból származó asztali és konyhai kerámiaáruk behozatalára az (EU) 2019/1198 végrehajtási rendelettel kivetett végleges dömpingellenes intézkedések tekintetében új exportáló gyártóként való figyelembevétel iránti kérelem elfogadásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendeletre (1) (a továbbiakban: alaprendelet),
         tekintettel a Kínai Népköztársaságból származó asztali és konyhai kerámiaáruk behozatalára vonatkozó végleges dömpingellenes vámnak az (EU) 2016/1036 rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló, 2019. július 12-i (EU) 2019/1198 bizottsági végrehajtási rendeletre (a továbbiakban: eredeti rendelet) (2) és különösen annak 2. cikkére,
         mivel:
         A.   HATÁLYBAN LÉVŐ INTÉZKEDÉSEK

                     (1)

                     A Tanács a 412/2013/EU tanácsi végrehajtási rendelettel (3)2013. május 13-án végleges dömpingellenes vámot vetett ki a Kínai Népköztársaságból (a továbbiakban: Kína) származó asztali és konyhai kerámiaáruk (a továbbiakban: érintett termék) uniós behozatalára.

                     (2)

                     Az alaprendelet 11. cikkének (2) bekezdése szerinti hatályvesztési felülvizsgálatot követően a Bizottság az intézkedéseket 2019. július 12-én az (EU) 2019/1198 végrehajtási rendelettel további öt évvel meghosszabbította.

                     (3)

                     2019. november 28-án a Bizottság – az alaprendelet 13. cikkének (3) bekezdése és 14. cikkének (5) bekezdése szerinti kijátszásellenes vizsgálatot követően – az (EU) 2019/2131 bizottsági végrehajtási rendelettel (4) módosította az (EU) 2019/1198 rendeletet.

                     (4)

                     Az alaprendelet 17. cikkével összhangban az eredeti vizsgálat során mintavételt alkalmaztak a Kínában működő exportáló gyártók vizsgálata érdekében.

                     (5)

                     A Bizottság az érintett termék behozatala tekintetében 13,1 % és 23,4 % közötti egyedi dömpingellenes vámtételeket vetett ki a mintába felvett exportáló gyártókra. A mintába fel nem vett együttműködő exportáló gyártók tekintetében 17,9 %-os vámtétel került kivetésre. A mintába fel nem vett együttműködő exportáló gyártókat az (EU) 2019/2131 rendelet I. melléklete sorolja fel. Emellett a nem jelentkező, illetve a vizsgálatban együtt nem működő kínai vállalatoktól származó érintett termékre országosan 36,1 %-os vámtételt vetettek ki.

                     (6)

                     Az eredeti rendelet 2. cikke értelmében a Bizottság ugyanezen rendelet I. mellékletét módosíthatja úgy, hogy egy új exportáló gyártóra a mintába fel nem vett és egyedi elbánásban nem részesülő együttműködő vállalatokra alkalmazott vámtételt – azaz a 17,9 %-os súlyozott átlagos vámtételt – kell alkalmazni, amennyiben bármely új kínai gyártó kielégítő bizonyítékot szolgáltat a Bizottságnak az alábbiakról:

                                 a)

                                 nem exportálta az érintett terméket az Unióba az intézkedések alapjául szolgáló vizsgálati időszakban, azaz 2011. január 1. és 2011. december 31. között (a továbbiakban: az eredeti vizsgálati időszak);

                                 b)

                                 nem áll kapcsolatban Kína azon exportőreivel vagy gyártóival, amelyekre az eredeti rendelettel bevezetett dömpingellenes intézkedéseket alkalmazni kell; valamint

                                 c)

                                 az érintett terméket az Unióba ténylegesen csak az eredeti vizsgálati időszak végét követően exportálta, vagy visszavonhatatlan szerződéses kötelezettséget vállalt arra, hogy jelentős mennyiséget exportál az Unióba.

               B.   ÚJ EXPORTÁLÓ GYÁRTÓKÉNT VALÓ FIGYELEMBEVÉTEL IRÁNTI KÉRELEM

                     (7)

                     A Hunan Huazhi Ceramic Co., Ltd. vállalat (a továbbiakban: Huazhi vagy kérelmező) új exportáló gyártóként való figyelembevétel iránti kérelmet nyújtott be a Bizottsághoz, hogy ezáltal a mintába fel nem vett együttműködő kínai exportáló gyártókra alkalmazandó, 17,9 %-os vámtétel hatálya alá tartozzon. A kérelmező azt állította, hogy az eredeti rendelet 2. cikkében meghatározott mindhárom feltételnek megfelel.

                     (8)

                     Annak megállapításához, hogy a kérelmező ténylegesen megfelel-e az új exportáló gyártóként való figyelembevételhez szükséges, az eredeti rendelet 2. cikke szerinti feltételeknek, a Bizottság első lépésként kérdőívet küldött a kérelmezőnek, amelyben arra vonatkozó bizonyítékokat kért, hogy a kérelmező megfelel az említett feltételeinek.

                     (9)

                     A kérdőívre adott válaszok elemzését követően a Bizottság további tájékoztatást és alátámasztó bizonyítékokat kért, amelyeket a kérelmező benyújtott.

                     (10)

                     A Bizottság törekedett minden olyan információ ellenőrzésére, amelyet szükségesnek ítélt annak megállapításához, hogy a kérelmező megfelel-e az új exportáló gyártóként való figyelembevételhez szükséges feltételeknek. E célból a Bizottság elemezte a kérelmező által a kérdőívre adott válaszában benyújtott bizonyítékokat, lekérdezéseket hajtott végre különböző online adatbázisokban – többek között az Orbis (5) és a Qichacha (6) adatbázisban –, és összevetette a vállalatokra vonatkozó információkat a korábbi ügyekben benyújtott információkkal. Ezzel párhuzamosan a Bizottság az uniós gazdasági ágazatot is tájékoztatta a szóban forgó kérelemről, és felkérte, hogy szükség esetén tegye meg észrevételeit. Az uniós gazdasági ágazattól észrevétel nem érkezett.

               C.   A KÉRELEM ELEMZÉSE

                     (11)

                     Ami az eredeti rendelet 2. cikkének a) pontjában foglalt feltételt illeti, nevezetesen hogy a kérelmező nem exportálta az érintett terméket az Unióba az intézkedések alapjául szolgáló vizsgálati időszakban, azaz 2011. január 1. és 2011. december 31. között (a továbbiakban: az eredeti vizsgálati időszak), a Bizottság megállapította, hogy a kérelmező a szóban forgó időszakban vállalatként nem létezett. A Huazhi alapszabálya 2013 októberében, működési engedélye pedig 2013 novemberében kelt. Következésképpen a kérelmező a vizsgálati időszak alatt nem exportálhatta az érintett terméket az Unióba, és így megfelel ennek a feltételnek.

                     (12)

                     Az eredeti rendelet 2. cikkének b) pontjában meghatározott feltétel tekintetében, miszerint a kérelmező nem áll kapcsolatban olyan exportőrökkel vagy gyártókkal, amelyekre az eredeti rendelettel bevezetett dömpingellenes intézkedéseket alkalmazni kell, a Bizottság megállapította, hogy a Huazhi két részvényese más részesedéssel nem rendelkezett. Jóllehet az érintett terméknek a dömpingellenes intézkedések hatálya alá tartozó egyik kínai gyártója a Huazhi fő vevői közé tartozott, nem volt megállapítható, hogy a Bizottság (EU) 2015/2447 végrehajtási rendeletében (7) meghatározott kapcsolat áll fenn kettőjük között. Ezért a kérelmező ennek a feltételnek megfelel.

                     (13)

                     Az eredeti rendelet 2. cikkének c) pontjában meghatározott azon feltétel tekintetében, miszerint a kérelmező az érintett terméket az Unióba ténylegesen csak az eredeti vizsgálati időszak végét követően exportálta, vagy visszavonhatatlan szerződéses kötelezettséget vállalt arra, hogy jelentős mennyiséget exportál az Unióba, a Bizottság megállapította, hogy a kérelmező 2019-ben, tehát az eredeti vizsgálati időszakot követően exportált az Unióba. A kérelmező számlákat, csomagjegyzéket, hajóraklevelet és egy franciaországi társaság által 2019-ben leadott megrendelésre vonatkozó fizetési elismervényt nyújtott be. Ezért a kérelmező ennek a feltételnek megfelel.

                     (14)

                     Ennek megfelelően a kérelmező teljesíti az új exportáló gyártóként való figyelembevételhez szükséges, az eredeti rendelet 2. cikkében meghatározott mindhárom feltételt, ezért a kérelmét el kell fogadni. Következésképpen a kérelmezőre az eredeti vizsgálat mintájába fel nem vett együttműködő exportáló gyártók tekintetében alkalmazandó 17,9 %-os dömpingellenes vámot kell kivetni.

               D.   AZ ÉRDEKELT FELEK TÁJÉKOZTATÁSA

                     (15)

                     A Bizottság tájékoztatta a kérelmezőt és az uniós gazdasági ágazatot azokról a lényeges tényekről és szempontokról, amelyek alapján helyénvalónak ítélte az eredeti vizsgálat mintájába fel nem vett együttműködő vállalatokra alkalmazandó dömpingellenes vámtétel alkalmazását a Hunan Huazhi Ceramic Co., Ltd. (a továbbiakban: Huazhi) számára.

                     (16)

                     A felek lehetőséget kaptak észrevételek benyújtására. Észrevétel nem érkezett.

                     (17)

                     Ez a rendelet összhangban áll az alaprendelet 15. cikkének (1) bekezdése szerint létrehozott bizottság véleményével,

               ELFOGADTA EZT A RENDELETET:

            1. cikk
            Az (EU) 2019/1198 végrehajtási rendelet szerinti mintába fel nem vett együttműködő vállalatok jegyzéke és különösen az (EU) 2019/1198 rendelet I. melléklete a következő vállalattal egészül ki:

                        Vállalat

                        TARIC-
                        kiegészítő kód

                        Hunan Huazhi Ceramic Co., Ltd.

                        C550

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 25-én.

                  a Bizottság részéről

                  az elnök

               Ursula VON DER LEYEN

            (1)  HL L 176., 2016.6.30., 21. o.

            (2)  HL L 189., 2019.7.15., 8. o.

            (3)  A Tanács 412/2013/EU végrehajtási rendelete (2013. május 13.) a Kínai Népköztársaságból származó asztali és konyhai kerámiaáruk behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről (HL L 131., 2013.5.15., 1. o.).

            (4)  A Bizottság (EU) 2019/2131 végrehajtási rendelete (2019. november 28.) a Kínai Népköztársaságból származó asztali és konyhai kerámiaáruk behozatalára vonatkozó végleges dömpingellenes vámnak az (EU) 2016/1036 európai parlamenti és tanácsi rendelet 11. cikkének (2) bekezdése szerinti hatályvesztési felülvizsgálatot követő kivetéséről szóló (EU) 2019/1198 végrehajtási rendelet módosításáról (HL L 321., 2019.12.12., 139. o.).

            (5)  Az Orbis vállalati információk globális adatszolgáltatója, amely világszerte több mint 220 millió vállalatot fed le. Elsősorban magánvállalatokról és vállalati struktúrákról nyújt szabványosított információkat.

            (6)  A Qichacha egy kínai tulajdonban álló profitorientált magán adatbázis, amely üzleti adatokat, hitelinformációkat és elemzéseket szolgáltat a kínai székhelyű magán- és állami vállalatokról a fogyasztók/szakemberek számára.

            (7)  Az az Uniós Vámkódex létrehozásáról szóló 952/2013/EU európai parlamenti és tanácsi rendelet egyes rendelkezéseinek végrehajtására vonatkozó részletes szabályok megállapításáról szóló, 2015. november 24-i (EU) 2015/2447 bizottsági végrehajtási rendelet (HL L 343., 2015.12.29., 558. o.) 127. cikke kimondja, hogy két személy akkor tekintendő egymással kapcsolatban állónak, ha a következő feltételek egyike teljesül: a) egymás üzleti vállalkozásának tisztségviselői vagy igazgatói; b) jogilag elismert üzlettársak; c) alkalmazotti viszonyban állnak egymással; d) egy harmadik fél közvetlenül vagy közvetve tulajdonában tartja, ellenőrzi vagy birtokolja mindkettőjük kibocsátott, szavazati jogot biztosító részvényeinek vagy részesedéseinek 5 %-át vagy annál többet; e) egyikük közvetve vagy közvetlenül ellenőrzi a másikat; f) harmadik személy közvetve vagy közvetlenül mindkettőjüket ellenőrzi; g) együtt közvetlenül vagy közvetve ellenőriznek egy harmadik személyt; h) ugyanannak a családnak a tagjai. Azok a személyek, akik egymással olyan üzleti kapcsolatban állnak, amelyben egyik a másiknak kizárólagos ügynöke, forgalmazója vagy engedményese, elnevezéstől függetlenül, csak akkor minősülnek kapcsolatban állónak, ha az előző mondatban említett feltételeknek megfelelnek.


title: A Tanács (EU) 2020/897 végrehajtási rendelete (2020. június 29.) a venezuelai helyzetre tekintettel hozott korlátozó intézkedésekről szóló (EU) 2017/2063 rendelet végrehajtásáról

text:
                  29.6.2020

                  HU

                  Az Európai Unió Hivatalos Lapja

                  LI 205/1

         A TANÁCS (EU) 2020/897 VÉGREHAJTÁSI RENDELETE
         (2020. június 29.)
         a venezuelai helyzetre tekintettel hozott korlátozó intézkedésekről szóló (EU) 2017/2063 rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a venezuelai helyzetre tekintettel hozott korlátozó intézkedésekről szóló, 2017. november 13-i (EU) 2017/2063 tanácsi rendeletre (1) és különösen annak 17. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2017. november 13-án elfogadta az (EU) 2017/2063 rendeletet.

                     (2)

                     Az Unió külügyi és biztonságpolitikai főképviselője (a továbbiakban: a főképviselő) 2019. december 21-én az Unió nevében nyilatkozatot adott ki, amelyben megemlítette, hogy a Venezuelai Legfelsőbb Bíróság és az el nem ismert alkotmányozó gyűlés azon határozata, amelynek értelmében a nemzetgyűlés négy tagját megfosztották az alkotmányban biztosított parlamenti képviselői mentelmi joguktól, súlyosan sérti az alkotmányos rendelkezéseket, a jogállamiságot és a hatalmi ágak szétválasztásának demokratikus elvét. A nyilatkozat egyértelművé tette, hogy az Unió továbbra is figyelemmel kíséri a helyzetet, és jelezte, hogy az Unió készen áll arra, hogy a demokrácia, a jogállamiság és az emberi jogok előmozdítása érdekében igénybe vegye a rendelkezésére álló eszközöket, többek között olyan célzott intézkedéseket, amelyek nem okoznak kárt a venezuelai népnek.

                     (3)

                     A főképviselő 2020. január 9-én az Unió nevében nyilatkozatot adott ki, amelyben kijelentette, hogy az egyetlen demokratikusan megválasztott venezuelai testület, azaz a nemzetgyűlés és annak számos tagja, köztük a nemzetgyűlés elnöke ellen irányuló közelmúltbeli cselekmények tovább súlyosbították a venezuelai válságot, illetve hogy a január 5-i események, amelyek során megkísérelték erőszakkal ellehetetleníteni a nemzetgyűlés elnökségének megválasztására irányuló jogszerű választási folyamatot, továbbá erőszakkal megakadályozták a nemzetgyűlés elnökét, valamint több törvényhozóját abban, hogy belépjenek a nemzetgyűlés épületébe, teljességgel elfogadhatatlanok. A nyilatkozat emellett megállapította, hogy a Luis Parra „megválasztásához” vezető szavazás nem tekinthető legitimnek, mivel annak során sem a jogi eljárásokat, sem a demokratikus alkotmányos elveket nem tartották tiszteletben, továbbá hogy a nemzetgyűlés tagjai számára biztosítani kell, hogy a venezuelai polgároktól kapott parlamenti mandátumukat megfélemlítéstől és megtorlástól mentes légkörben gyakorolhassák. A nyilatkozat hangsúlyozta továbbá az Unió amelletti elkötelezettségét, hogy – tekintettel ezekre a súlyos cselekményekre és döntésekre, amelyek aláássák a demokráciát, a jogállamiságot és az emberi jogokat – lépéseket tegyen annak érdekében, hogy célzott intézkedéseket alkalmazzon az ezen elvek és jogok megsértésében érintett személyekkel szemben.

                     (4)

                     A főképviselő 2020. június 4-én nyilatkozatot adott ki az Unió nevében a legutóbbi venezuelai fejleményekről, a venezuelai Legfelsőbb Bíróság május 26-i határozatát is beleértve, amelyben az Luis Parrát erősítette meg a nemzetgyűlés elnökeként. A főképviselő a nyilatkozatban hangsúlyozta, hogy az Unió úgy véli, hogy a Luis Parra „megválasztásához” vezető szavazás nem volt jogszerű, mivel annak során sem a jogi eljárást, sem a demokratikus alkotmányos elveket nem tartották tiszteletben. Azt is kijelentette, hogy a legutóbbi fejlemények tovább mélyítették az elhúzódó venezuelai intézményi és politikai válságot, és azok következtében szűkült a demokratikus és alkotmányos mozgástér az országban. A nyilatkozatban ismételten felhívta a figyelmet az Unió álláspontjára, amely szerint a venezuelai válság tartós rendezése csak valódi és inkluzív politikai folyamat keretében valósulhat meg, és hangsúlyozta, hogy az Unió elutasítja az erőszak minden formáját, az országba való bármilyen katonai vagy erőszakos behatolást is beleértve. Az Unió megállapította, hogy e tekintetben kedvező fejleményt jelent a humanitárius segítségnyújtásról szóló, a nemzeti szereplők között a közelmúltban létrejött megállapodás, és kiemelte, hogy az összes félnek konstruktív módon együtt kell működnie egymással a venezuelai nép drámai mértékű – és a Covid19-világjárvány által tovább súlyosbított – szenvedésének enyhítése érdekében.

                     (5)

                     Mindezen körülmények között, valamint tekintettel a Venezuelában továbbra is fennálló súlyos helyzetre, tizenegy személyt fel kell venni a korlátozó intézkedések hatálya alá tartozó természetes és jogi személyeknek, szervezeteknek és szerveknek az (EU) 2017/2063 rendelet IV. mellékletében meghatározott jegyzékbe.

                     (6)

                     Az (EU) 2017/2063 rendelet IV. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az (EU) 2017/2063 rendelet IV. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 29-én.

                  a Tanács részéről

                  az elnök

               A. METELKO-ZGOMBIĆ

            (1)  HL L 295., 2017.11.14., 21. o.

            MELLÉKLET
            Az (EU) 2017/2063 rendelet IV. mellékletében a természetes és jogi személyeknek, szervezeteknek és szerveknek a jegyzéke a következő bejegyzésekkel egészül ki:

                           Név

                           Azonosító adatok

                           A jegyzékbe vétel okai

                           A jegyzékbe vétel időpontja

                           „26.

                           José Adelino Ornelas Ferreira
                           Más néven: Ornella Ferreira/Ornellas Ferreira

                           Születési idő: 1964.12.14.
                           Születési hely: Caracas, Distrito Capital, Venezuela
                           Személyazonosító igazolvány száma: V-7087964
                           Nem: férfi

                           2019. július 26. óta a Honvédelmi Tanács (National Defence Council) főtitkára, valamint a fővárosi egységes nemzeti stratégiai védelmi régió (National Capital Integral Strategic Defence Region, REDI Capital) korábbi parancsnoka, volt vezérkari főnök és a venezuelai bolivári nemzeti fegyveres erők operatív és stratégiai parancsnokságának (Operational and Strategic Command of the Bolivarian National Armed Forces of Venezuela, CEOFANB) második embere. E tisztségeiben támogatta és elősegítette a venezuelai kormány azon intézkedéseit és politikáit, amelyek aláásták a demokráciát és a jogállamiságot Venezuelában. Felelős az emberi jogok súlyos megsértéséért, valamint a civil társadalom és a demokratikus ellenzék elnyomásáért Venezuelában, ideértve többek között a humanitárius segítségnyújtás akadályozását, valamint a bolivári fegyveres erők (Bolivarian Armed Forces, FANB), illetve az alárendelt erők – többek között az egységes stratégiai védelmi régió (Integral Strategic Defence Region, REDI), az egységes védelmi műveleti terület (Integral Defence Operations Zone, ZODI) és a bolivári nemzeti gárda (Bolivarian National Guard) – tisztviselői által a parancsnoksága alatt alkalmazott túlzott erőszakot.

                           2020.6.29.

                           27.

                           Gladys del Valle Requena

                           Születési idő: 1952.11.9.
                           Születési hely: Puerto Santo, Sucre, Venezuela
                           Személyazonosító igazolvány száma: V-4114842
                           Nem: nő

                           Az el nem ismert alkotmányozó nemzetgyűlés (ANC) tagja és 2018. október 26. óta második alelnöke. Az el nem ismert alkotmányozó nemzetgyűlésben vezető szerepet betöltve hozzájárult a demokrácia és a jogállamiság venezuelai aláásásához, többek között azáltal, hogy aláírta azt a rendeletet, amely a venezuelai nemzetgyűlés elnökét, Juan Guaidót megfosztotta parlamenti képviselői mentelmi jogától.

                           2020.6.29.

                           28.

                           Tania Valentina Diaz González

                           Születési idő: 1963.6.18.
                           Születési hely: Caracas, Distrito Capital, Venezuela
                           Személyazonosító igazolvány száma: V-6432672
                           Nem: nő

                           Az el nem ismert alkotmányozó nemzetgyűlés tagja és 2018. január 4. óta első alelnöke. Az el nem ismert alkotmányozó nemzetgyűlésben (ANC) vezető szerepet betöltve hozzájárult a demokrácia és a jogállamiság venezuelai aláásásához, többek között azáltal, hogy aláírta azt a rendeletet, amely a venezuelai nemzetgyűlés elnökét, Juan Guaidót megfosztotta parlamenti képviselői mentelmi jogától.

                           2020.6.29.

                           29.

                           Elvis Eduardo Hidrobo Amoroso

                           Születési idő: 1963.8.4.
                           Születési hely: Caracas, Distrito Capital, Venezuela
                           Személyazonosító igazolvány száma: V-7659695
                           Nem: férfi

                           2018. október 23. óta főszámvevő, valamint az el nem ismert alkotmányozó nemzetgyűlés (ANC) korábbi első és második alelnöke. Intézkedéseivel hozzájárult a demokrácia és a jogállamiság venezuelai aláásásához, többek között azáltal, hogy vezette az el nem ismert alkotmányozó nemzetgyűlést, aláírta a »gyűlölet elleni törvényt«, megindokolta egy törvényesen megválasztott ellenzéki kormányzó eltávolítását, és megtiltotta, hogy Juan Guaidó bármiféle közhivatalért indulhasson.

                           2020.6.29.

                           30.

                           Juan José Mendoza Jover

                           Születési idő: 1969.3.11.
                           Születési hely: Trujillo, Venezuela
                           Cím: Arnoldo Gabaldon, Candelaria, Edo. Trujillo
                           Személyazonosító igazolvány száma: V-9499372
                           Nem: férfi

                           A Venezuelai Legfelsőbb Bíróság (Tribunal Supremo de Justicia (TSJ)) második alelnöke és a Legfelsőbb Bíróság Alkotmányjogi Tanácsának elnöke 2017. február 24. óta. Intézkedéseivel hozzájárult a demokrácia és a jogállamiság venezuelai aláásásához, többek között számos olyan bírósági határozat révén, amelyek az elmúlt két évben korlátozták vagy aláásták Venezuela demokratikusan megválasztott jogalkotó szervének, a nemzetgyűlésnek az alkotmányos hatásköreit.

                           2020.6.29.

                           31.

                           Jorge Elieser Marquez Monsalve

                           Születési idő: 1971.2.20.
                           Születési hely: Caracas, Venezuela
                           Személyazonosító igazolvány száma: V-8714253
                           Nem: férfi

                           A Nemzeti Távközlési Bizottság (CONATEL) főigazgatója 2017. augusztus 7. óta. Intézkedéseivel hozzájárult a demokrácia és a jogállamiság venezuelai aláásásához, többek között azáltal, hogy súlyosan korlátozta a venezuelai nép sajtószabadsághoz, szólásszabadsághoz és tájékoztatáshoz való jogát. A CONATEL különleges hatásköreit arra használta fel, hogy elhallgattassa a rezsimmel kapcsolatos bírálatokat és a másként gondolkodókat, oly módon, hogy internetes oldalakat tiltott le, szűrt és blokkolt, valamint visszavonta rádió- és televízióállomások meglévő engedélyeit, illetve megtagadta számukra az új engedélyek kiadását.

                           2020.6.29.

                           32.

                           Farik Karin Mora Salcedo

                           Személyazonosító igazolvány száma: V-8608523
                           Nem: férfi

                           A Venezuelai első elsőfokú különbíróság ügyésze, aki hivatalt tölt be a katonai kémelhárítási főigazgatóságon (Dirección General de Contrainteligencia Militar [DGCIM]). Intézkedéseivel hozzájárult a demokrácia és a jogállamiság venezuelai aláásásához, többek között olyan politikai indíttatású büntetőeljárások kezdeményezése révén, amelyek a nemzetgyűlés azon tagjainak és egyéb tisztviselőknek az önkényes fogva tartását eredményezték, akik ellenzik a Maduro-rezsimet.

                           2020.6.29.

                           33.

                           Dinorah Yoselin Bustamante Puerta

                           Születési idő: 1975.1.14.
                           Személyazonosító igazolvány száma: V-10002096
                           Nem: nő

                           A Venezuelai első elsőfokú különbíróság ügyésze, aki hivatalt tölt be a katonai kémelhárítási főigazgatóságon (Dirección General de Contrainteligencia Militar [DGCIM]). Intézkedéseivel hozzájárult a demokrácia és a jogállamiság venezuelai aláásásához, többek között olyan politikai indíttatású büntetőeljárások kezdeményezése révén, amelyek a nemzetgyűlés azon tagjainak és egyéb tisztviselőknek az önkényes fogva tartását eredményezték, akik ellenzik a Maduro-rezsimet.

                           2020.6.29.

                           34.

                           Luis Eduardo Parra Rivero

                           Születési idő: 1978.7.7.
                           Személyazonosító igazolvány száma: V-14211633
                           Nem: férfi

                           A nemzetgyűlés tagja és törvénytelenül megválasztott elnöke. A nemzetgyűlés tagjaként 2020. január 5-én megrendezte a nemzetgyűlés elnökévé történő megválasztását, aláásva ezzel a demokráciát és a jogállamiságot Venezuelában. A választásra úgy került sor, hogy a (katonai) rendőrség több parlamenti képviselőnek a nemzetgyűlés helyiségeibe való belépését is megakadályozta, és a nemzetgyűlés nem volt határozatképes. Ezért az ellenzék tagjainak a nemzetgyűlés épületén kívül kellett megszervezniük, hogy Juan Guaidót újraválasszák a nemzetgyűlés elnökévé. Nem sokkal Parra megválasztását követően Maduro és az el nem ismert alkotmányozó nemzetgyűlés (ANC) üdvözölte a rezsim pártja, a PSUV által támogatott Parrát.

                           29.6.2020

                           35.

                           Franklyn Leonardo Duarte

                           Születési idő: 1977.5.15.
                           Személyazonosító igazolvány száma: V-3304045

                           A nemzetgyűlés tagja és törvénytelenül megválasztott első alelnöke. A nemzetgyűlés tagjaként 2020. január 5-én megrendezte a nemzetgyűlés első alelnökévé történő megválasztását, aláásva ezzel a demokráciát és a jogállamiságot Venezuelában. A választásra úgy került sor, hogy a (katonai) rendőrség több parlamenti képviselőnek a nemzetgyűlés helyiségeibe való belépését is megakadályozta, és a nemzetgyűlés nem volt határozatképes. Ezért az ellenzék tagjainak a nemzetgyűlés épületén kívül kellett megszervezniük, hogy Juan Guaidót újraválasszák a nemzetgyűlés elnökévé. Nem sokkal Duarte megválasztását követően Maduro és az el nem ismert alkotmányozó nemzetgyűlés (ANC) üdvözölte a nemzetgyűlés elnökségének – a rezsim politikai pártja, a PSUV által támogatott – megválasztását.

                           2020.6.29.

                           36.

                           José Gregorio Noriega Figueroa

                           Születési idő: 1969.2.21.
                           Személyazonosító igazolvány száma: V-8348784
                           Nem: férfi

                           A nemzetgyűlés tagja és törvénytelenül megválasztott második alelnöke. A nemzetgyűlés tagjaként 2020. január 5-én megrendezte a nemzetgyűlés második alelnökévé történő megválasztását, aláásva ezzel a demokráciát és a jogállamiságot Venezuelában. A választásra úgy került sor, hogy a (katonai) rendőrség több parlamenti képviselőnek a nemzetgyűlés helyiségeibe való belépését is megakadályozta, és a nemzetgyűlés nem volt határozatképes. Ezért az ellenzék tagjainak a nemzetgyűlés épületén kívül kellett megszervezniük, hogy Juan Guaidót újraválasszák a nemzetgyűlés elnökévé. Nem sokkal Noriega megválasztását követően Maduro és az el nem ismert alkotmányozó nemzetgyűlés (ANC) üdvözölte a nemzetgyűlés elnökségének – a rezsim politikai pártja, a PSUV által támogatott – megválasztását.”

                           2020.6.29.


title: A Bizottság (EU) 2020/890 végrehajtási rendelete (2020. június 23.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Mele del Trentino [OFJ])

text:
                  30.6.2020

                  HU

                  Az Európai Unió Hivatalos Lapja

                  L 206/1

         A BIZOTTSÁG (EU) 2020/890 VÉGREHAJTÁSI RENDELETE
         (2020. június 23.)
         egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Mele del Trentino [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 50. cikke (2) bekezdésének a) pontjával összhangban a Bizottság közzétette az Európai Unió Hivatalos Lapjában Olaszország kérelmét (2) a „Mele del Trentino” elnevezés bejegyzésére.

                     (2)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a „Mele del Trentino” elnevezést be kell jegyezni,

               ELFOGADTA EZT A RENDELETET:

            1. cikk
            A „Mele del Trentino” (OFJ) elnevezés bejegyzésre kerül.
            Az első bekezdésben említett elnevezés a 668/2014/EU bizottsági végrehajtási rendelet (3) XI. melléklete szerinti 1.6. osztályba (Gyümölcs, zöldségfélék és gabonafélék, frissen vagy feldolgozva) tartozó terméket jelöl.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 23-án.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  HL C 72., 2020.3.5., 14. o.

            (3)  A Bizottság 668/2014/EU végrehajtási rendelete (2014. június 13.) a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet alkalmazására vonatkozó szabályok megállapításáról (HL L 179., 2014.6.19., 36. o.).


title: A Bizottság (EU) 2020/891 végrehajtási rendelete (2020. június 26.) a 447/2014/EU végrehajtási rendeletének az Előcsatlakozási Támogatási Eszköz (IPA) révén finanszírozott, határokon átnyúló együttműködési programok végrehajtására vonatkozó rendelkezések és a Covid19-világjárványra adott egyedi válaszintézkedések összehangolását célzó egyedi rendelkezések tekintetében történő módosításáról

text:
                  30.6.2020

                  HU

                  Az Európai Unió Hivatalos Lapja

                  L 206/3

         A BIZOTTSÁG (EU) 2020/891 VÉGREHAJTÁSI RENDELETE
         (2020. június 26.)
         a 447/2014/EU végrehajtási rendeletének az Előcsatlakozási Támogatási Eszköz (IPA) révén finanszírozott, határokon átnyúló együttműködési programok végrehajtására vonatkozó rendelkezések és a Covid19-világjárványra adott egyedi válaszintézkedések összehangolását célzó egyedi rendelkezések tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az IPA II Előcsatlakozási Támogatási Eszköz létrehozásáról szóló, 2014. március 11-i 231/2014/EU európai parlamenti és tanácsi rendeletre (1) és különösen annak 12. cikkére,
         mivel:

                     (1)

                     A 447/2014/EU bizottsági végrehajtási rendelet (2) 33. cikke értelmében az 1303/2013/EU rendeletben (3) és az 1299/2013/EU európai parlamenti és tanácsi rendeletben (4) foglalt, európai területi együttműködési célkitűzésekre (ETE) vonatkozó szabályokat kell alkalmazni.

                     (2)

                     A Covid19-világjárvány következményei rendkívüli mértékben befolyásolják mind az európai területi együttműködési célkitűzés, mind az Előcsatlakozási Támogatási Eszköz (IPA II) keretében megvalósuló, határokon átnyúló együttműködési programok végrehajtását. Ezáltal egy olyan kivételes helyzet állt elő, amely egyedi intézkedéseket kíván. Ezen intézkedéseknek lehetővé kell tenniük, hogy az IPA II keretében megvalósuló, határokon átnyúló együttműködési programok hozzájáruljanak ahhoz, hogy a hirtelen felmerülő igényekre rugalmas és hatékony válaszintézkedések szülessenek a leginkább érintett ágazatokat, többek között az egészségügyet, a vállalkozásokat – beleértve a kis- és középvállalkozásokat – és a munkaerőpiacot illetően. Mindez a programok által érintett területeken megkönnyíti a társadalmi-gazdasági helyreállítást is.

                     (3)

                     Az Európai Parlament és a Tanács (EU) 2020/460 rendelete (5) és (EU) 2020/558 rendelete (6) révén bevezetett egyedi intézkedések mind az európai területi együttműködési célkitűzés, mind az Előcsatlakozási Támogatási Eszköz (IPA II) keretében megvalósuló, határokon átnyúló együttműködési programokra alkalmazandók abban az esetben, ha a 447/2014/EU végrehajtási rendelet 33–48. cikke az (EU) 2020/460 és az (EU) 2020/558 rendelettel módosított rendelkezésekre hivatkozik. Helyénvaló azonban a 447/2014/EU végrehajtási rendelet egyes olyan rendelkezéseit is módosítani, amelyek nem tartoznak az említett egyedi intézkedések körébe.

                     (4)

                     A Covid19-világjárvány miatt komoly teher nehezedik az állami költségvetésekre, ezért ezek enyhítése érdekében az irányító hatóságok számára kivételesen lehetőséget kell biztosítani arra, hogy – a költségvetési előirányzatoknak megfelelően és a rendelkezésre álló finanszírozási eszközök függvényében – a 2020–2021-es pénzügyi évre 100 %-os társfinanszírozási arányt kérhessenek.

                     (5)

                     A Covid19-világjárvány kezeléséhez szükséges fokozott rugalmasság biztosítása érdekében a tagállamok számára nagyobb rugalmasságot kell biztosítani a programok végrehajtása terén, továbbá a Bizottság határozatát nem igénylő, egyszerűsített eljárásról kell rendelkezni a határokon átnyúló együttműködési programok módosításához. Meg kell határozni, hogy az ilyen módosításokról milyen információkat kell benyújtani a Bizottság számára.

                     (6)

                     Tekintettel a Covid19-világjárvány összefüggésében kialakult helyzet sürgősségére, lehetővé kell tenni az e rendeletben előírt intézkedések mielőbbi alkalmazását, ezért a rendeletnek az Európai Unió Hivatalos Lapjában való kihirdetését követő napon hatályba kell lépnie.

                     (7)

                     A 447/2014/EU végrehajtási rendeletet ezért ennek megfelelően módosítani kell.

                     (8)

                     Az e rendeletben előírt intézkedések összhangban vannak a 231/2014/EU rendelettel létrehozott IPA II-bizottság véleményével,

               ELFOGADTA EZT A RENDELETET:

            1. cikk
            A 447/2014/EU végrehajtási rendelet a következőképpen módosul:

                        1.

                        A 28. cikk az alábbi új (2A) bekezdéssel egészül ki:

                           „(2A)   A (2) bekezdéstől eltérve az irányító hatóság kérése alapján 100 %-os társfinanszírozási arány alkalmazható egy vagy több prioritási tengely tekintetében a 2020. július 1-jétől 2021. június 30-ig tartó pénzügyi év során benyújtott kifizetési kérelmekben bejelentett kiadásokra.
                           A társfinanszírozási arány módosítására irányuló kérelmeket a programok módosítására vonatkozó, a 31. cikk (5A) bekezdésében meghatározott eljárással összhangban kell benyújtani, és azokhoz csatolni kell a módosított programot. A 100 %-os társfinanszírozási arány csak akkor alkalmazandó, ha a Bizottság az utolsó időközi kifizetési kérelemnek az 1303/2013/EU rendelet 135. cikke (2) bekezdésével összhangban történő benyújtása előtt jóváhagyja az együttműködési program releváns módosítását.
                           A 2021. július 1-jétől 2022. június 30-ig tartó pénzügyi év első napján a társfinanszírozási arány automatikusan visszaáll arra a szintre, amelyet azon a napon kellett alkalmazni, amikor a társfinanszírozási arány módosítására irányuló, második albekezdésben említett kérelmet a Bizottságnak benyújtották.”

                        2.

                        A 31. cikk az alábbi új (5A) bekezdéssel egészül ki:

                           „(5A)   Az (5) bekezdéstől eltérve a 27. cikk a) pontja szerinti, határokon átnyúló együttműködési programok esetében az irányító hatóság 2020. február 1-jétől kezdődően a programozási időszak során egy prioritás forrásainak legfeljebb 8 %-át, de az adott program költségvetésének legfeljebb 4 %-át átcsoportosíthatja ugyanazon program egy másik prioritásához. Az ilyen átcsoportosítások nem érinthetik a korábbi éveket.
                           Az ilyen átcsoportosításokat úgy kell tekinteni, hogy azok nem jelentősek, és az ilyen átcsoportosításokhoz nem szükséges a program módosításáról szóló bizottsági határozat. Meg kell azonban felelniük minden szabályozási követelménynek, és a közös monitoringbizottságnak előzetesen jóvá kell hagynia őket. A tagállam megküldi a Bizottságnak a módosított pénzügyi tervet.
                           A (2) és a (3) bekezdés nem alkalmazandó az e bekezdés szerinti programmódosításokra.”

            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 26-án.

                  a Bizottság részéről

                  az elnök

               Ursula VON DER LEYEN

            (1)  HL L 77., 2014.3.15., 11. o.

            (2)  A Bizottság 447/2014/EU végrehajtási rendelete (2014. május 2.) az IPA II Előcsatlakozási Támogatási Eszköz létrehozásáról szóló 231/2014/EU európai parlamenti és tanácsi rendelet végrehajtásának egyedi szabályairól (HL L 132., 2014.5.3., 32. o.).

            (3)  Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).

            (4)  Az Európai Parlament és a Tanács 1299/2013/EU rendelete (2013. december 17.) az Európai Regionális Fejlesztési Alap által az európai területi együttműködési célkitűzésnek nyújtott támogatásra vonatkozó egyedi rendelkezésekről (HL L 347., 2013.12.20., 259. o.).

            (5)  Az Európai Parlament és a Tanács (EU) 2020/460 rendelete (2020. március 30.) az 1301/2013/EU, az 1303/2013/EU és az 508/2014/EU rendeletnek a COVID-19 járványra adott válaszként a tagállamok egészségügyi rendszereibe és gazdaságuk más ágazataiba történő beruházások mozgósítását célzó különös intézkedések tekintetében történő módosításáról (A koronavírusra való reagálást célzó beruházási kezdeményezés) (HL L 99., 2020.3.31., 5. o.).

            (6)  Az Európai Parlament és a Tanács (EU) 2020/558 rendelete (2020. április 23.) az 1303/2013/EU és az 1301/2013/EU rendeletnek az európai strukturális és beruházási alapok Covid19-járványra adott válaszlépésekre történő felhasználásához kivételes rugalmasságot biztosító egyedi intézkedések tekintetében történő módosításáról (HL L 130., 2020.4.24., 1. o.).


title: A Bizottság (EU) 2020/892 végrehajtási rendelete (2020. június 29.) a béta-ciflutrin hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról (EGT-vonatkozású szöveg)

text:
                  30.6.2020

                  HU

                  Az Európai Unió Hivatalos Lapja

                  L 206/5

         A BIZOTTSÁG (EU) 2020/892 VÉGREHAJTÁSI RENDELETE
         (2020. június 29.)
         a béta-ciflutrin hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére és 78. cikke (2) bekezdésére,
         mivel:

                     (1)

                     A 2003/31/EK bizottsági irányelv (2) felvette a 91/414/EGK tanácsi irányelv (3) I. mellékletébe a béta-ciflutrin hatóanyagot.

                     (2)

                     A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében is fel vannak sorolva.

                     (3)

                     A béta-ciflutrin hatóanyagnak az 540/2011/EU végrehajtási rendelet mellékletének A. részében megállapított jóváhagyása 2020. október 31-én lejár.

                     (4)

                     A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmet nyújtottak be a béta-ciflutrin hatóanyag jóváhagyásának meghosszabbítása iránt.

                     (5)

                     A kérelmezők benyújtották a 844/2012/EU végrehajtási rendelet 6. cikke szerint előírt kiegészítő dokumentációt. A referens tagállam a kérelmet hiánytalannak találta.

                     (6)

                     A referens tagállam a társreferens tagállammal konzultálva elkészítette a hosszabbítási kérelmet értékelő jelentést, amelyet 2017. március 8-án benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

                     (7)

                     A Hatóság a hosszabbítási kérelmet értékelő jelentést észrevételezésre megküldte a kérelmezőknek és a tagállamoknak, majd a kapott észrevételeket továbbította a Bizottságnak. A Hatóság ezenkívül közzétette a kiegészítő összefoglaló dokumentációt.

                     (8)

                     A Hatóság 2018. augusztus 9-én eljuttatta a Bizottsághoz az azzal kapcsolatos állásfoglalását (6), hogy a béta-ciflutrin várhatóan megfelel-e az 1107/2009/EK rendelet 4. cikkében előírt jóváhagyási kritériumoknak.

                     (9)

                     A Hatóság aggályokat fogalmazott meg. A Hatóság különösen azt állapította meg, hogy elfogadhatatlan kockázat áll fenn a gyökérfélék béta-ciflutrinnal kezelt magvainak betöltését és vetését végző dolgozók tekintetében. Ezenkívül a béta-ciflutrin burgonyára és búzára vonatkozó szántóföldi alkalmazásai esetében a Hatóság magas kockázatot állapított meg a helyi lakosságra, a nem célzott ízeltlábúakra és a vízi szervezetekre nézve. Továbbá az (állandó és nem állandó) üvegházban termelt paradicsomnál való felhasználás tekintetében a Hatóság elfogadhatatlan kockázatot állapított meg a szert kezelőkre és más dolgozókra nézve, valamint a nem állandó üvegházban termelt paradicsom esetében a nem célzott ízeltlábúakra nézve. Emellett a rendelkezésre álló adatok alapján nem lehetett véglegesíteni a fogyasztóikockázat-értékelést.

                     (10)

                     A Bizottság felkérte a kérelmezőket, hogy nyújtsák be a Hatóság állásfoglalásával kapcsolatos észrevételeiket. Emellett a 844/2012/EU végrehajtási rendelet 14. cikke (1) bekezdésének harmadik albekezdésével összhangban a Bizottság arra is felkérte a kérelmezőket, hogy nyújtsák be a hosszabbítási kérelmet értékelő jelentéssel kapcsolatos észrevételeiket. A kérelmezők benyújtották észrevételeiket, és azokat a Bizottság alaposan megvizsgálta.

                     (11)

                     A kérelmezők által felhozott érvek azonban nem tudták eloszlatni a hatóanyaggal kapcsolatos aggályokat.

                     (12)

                     Következésképpen nem nyert megállapítást, hogy legalább egy növényvédő szer egy vagy több reprezentatív felhasználása vonatkozásában teljesülnek az 1107/2009/EK rendelet 4. cikkében előírt jóváhagyási kritériumok. Ezért az említett rendelet 20. cikke (1) bekezdése b) pontjának megfelelően helyénvaló úgy rendelkezni, hogy a béta-ciflutrin hatóanyag jóváhagyása ne kerüljön meghosszabbításra.

                     (13)

                     Az 540/2011/EU végrehajtási rendeletet ezért ennek megfelelően módosítani kell.

                     (14)

                     A tagállamok számára elegendő időt kell biztosítani a béta-ciflutrint tartalmazó növényvédő szerekre vonatkozó engedélyek visszavonására.

                     (15)

                     Amennyiben a tagállamok az 1107/2009/EK rendelet 46. cikke értelmében türelmi időt biztosítanak a béta-ciflutrint tartalmazó növényvédő szerek tekintetében, ez az időszak az e rendelet hatálybalépésétől számítva legfeljebb 12 hónapig tarthat.

                     (16)

                     Az (EU) 2019/1589 bizottsági végrehajtási rendelet (7)2020. október 31-ig meghosszabbította a béta-ciflutrin jóváhagyási időtartamát annak érdekében, hogy a jóváhagyás meghosszabbítására irányuló eljárást e jóváhagyási időtartam lejárta előtt be lehessen fejezni. Ugyanakkor, mivel a jóváhagyás meg nem hosszabbítására vonatkozó határozathozatalra a meghosszabbított jóváhagyási időszak lejárta előtt kerül sor, ezt a rendeletet minél előbb alkalmazni kell.

                     (17)

                     Ez a rendelet nem sérti a kérelmezők azon jogát, hogy az 1107/2009/EK rendelet 7. cikke szerint újabb kérelmet nyújtsanak be a béta-ciflutrin jóváhagyására vonatkozóan.

                     (18)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Hatóanyag jóváhagyásának meg nem hosszabbítása
            A béta-ciflutrin hatóanyag jóváhagyása nem kerül meghosszabbításra.

            2. cikk
            Az 540/2011/EU végrehajtási rendelet módosítása
            Az 540/2011/EU végrehajtási rendelet mellékletének A. részében található táblázat béta-ciflutrinra vonatkozó 48. sorát el kell hagyni.

            3. cikk
            Átmeneti intézkedések
            A tagállamok legkésőbb 2021. január 20-ig visszavonják a béta-ciflutrin hatóanyagú növényvédő szerekre vonatkozó engedélyeket.

            4. cikk
            Türelmi idő
            A tagállamok által az 1107/2009/EK rendelet 46. cikke értelmében biztosított türelmi időnek legkésőbb 2021. július 20-ig le kell járnia.

            5. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 29-én.

                  a Bizottság részéről

                  az elnök

               Ursula VON DER LEYEN

            (1)  HL L 309., 2009.11.24., 1. o.

            (2)  A Bizottság 2003/31/EK irányelve (2003. április 11.) a 91/414/EGK tanácsi irányelvnek a 2,4-DB, a béta-ciflutrin, a ciflutrin, az iprodion, a linuron, a malein-hidrazid és a pendimetalin hatóanyagként való felvétele céljából történő módosításáról (HL L 101., 2003.4.23., 3. o.).

            (3)  A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

            (4)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

            (5)  A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

            (6)  EFSA (Európai Élelmiszerbiztonsági Hatóság), 2018. Conclusion on the peer review of the pesticide risk assessment of the active substance beta-cyfluthrin (Állásfoglalás a béta-ciflutrin hatóanyagot tartalmazó növényvédő szereknél felmerülő kockázatok értékelésének szakmai vizsgálatáról), EFSA Journal 2018;16(9):5405.

            (7)  A Bizottság (EU) 2019/1589 végrehajtási rendelete (2019. szeptember 26.) az 540/2011/EU végrehajtási rendeletnek az amidoszulfuron, a béta-ciflutrin, a bifenox, a klórtoluron, a klofentezin, a klomazon, a cipermetrin, a daminozid, a deltametrin, a dikamba, a difenokonazol, a diflubenzuron, a diflufenikan, a fenoxaprop-P, a fenpropidin, a fludioxonil, a flufenacet, a fosztiazát, az indoxakarb, a lenacil, az MCPA, az MCPB, a nikoszulfuron, a pikloram, a proszulfokarb, a piriproxifen, a tiofanát-metil, a trifluszulfuron és a tritoszulfuron hatóanyag jóváhagyási időtartamának meghosszabbítása tekintetében történő módosításáról (HL L 248., 2019.9.27., 24. o.)